OpenLLM-France/wikimedia huggingface dataset:
# Mazzita-Na

La mazzita-Na és un mineral de la classe dels silicats, que pertany al grup de les zeolites. Rep el nom per la seva relació amb la mazzita-Mg, amb un sufix que indica més incorporació de sodi que de magnesi.

## Característiques

La mazzita-Na és un silicat de fórmula química Na₈[Al₄Si$_{14}$O$_{36}$]₂·30H₂O. Va ser aprovada com a espècie vàlida per l'Associació Mineralògica Internacional l'any 2003, sent publicada per primera vegada el 2005. Cristal·litza en el sistema hexagonal.
Segons la classificació de Nickel-Strunz, la mazzita-Na pertany a «09.GC: Tectosilicats amb H₂O zeolítica, cadenes de connexions dobles de 4-enllaços» juntament amb els següents minerals: amicita, garronita-Ca, gismondina-Ca, gobbinsita, harmotoma, phil·lipsita-Ca, phil·lipsita-K, phil·lipsita-Na, flörkeïta, merlinoïta, mazzita-Mg, perlialita, boggsita, paulingita-Ca i paulingita-K.

## Formació i jaciments

Va ser descoberta a la mina U.S. Borax, situada al dipòsit de borats de Kramer, a la localitat de Boron, dins el comtat de Kern (Califòrnia, Estats Units). També ha estat descrita a la pedrera Poudrette, situada al mont Saint-Hilaire, dins el municipi regional de comtat de La Vallée-du-Richelieu, a Montérégie (Quebec, Canadà). Aquests dos indrets són els únics de tot el planeta on ha estat descrita aquesta espècie mineral.

## Referències

* ↑ «Mazzite-Na» (en anglès). Mindat. [Consulta: 14 març 2020].
# Mentiras piadosas (pel·lícula de 2008)

* Per a altres significats, vegeu «Mentiras piadosas (desambiguació)».
Mentiras piadosas és una pel·lícula dramàtica argentina dirigida per Diego Sabanés i estrenada el 2008.
És una versió lliure del relat “La salud de los enfermos” de Julio Cortázar.

## Argument

Pablo, el fill preferit de mamà, viatja a París per a tocar al costat d'uns amics en un cabaret de poca muntada. Les setmanes passen i ningú no té notícies d'ell. La incertesa agreuja el fràgil estat de salut de la seva mare, per la qual cosa els seus germans, Jorge i Nora, decideixen escriure cartes falses i enviar-li regals, postergant la tornada. Per reforçar el simulacre, li demanen a la xicota de Pablo que continuï amb les seves visites. Com la mare la nota trista, li proposa d'avançar els preparatius del casament, per agilitar la seva tornada. La ficció es ramifica involucrant altres personatges, mentre la casa va sent a poc a poc desmantellada per afrontar els deutes que generen les trameses de París.

## Repartiment

* Marilú Marini: mare
* Walter Quiroz: Pablo
* Claudio Tolcachir: Jorge
* Paula Ransenberg: Nora
* Verónica Pelaccini: Patricia
* Claudia Cantero: Celia
* Hugo Avarez: Ernesto
* Mónica Lairana: criada
* Víctor Laplace: pare
* Lydia Lamaison: àvia

## Nominacions

2009
* Acadèmia del Cinema de l'Argentina al primer treball per Diego Sabanés
* Acadèmia del Cinema de l'Argentina al millor make-up per Dora Roldán
* Acadèmia del Cinema de l'Argentina al millor guió adaptat per Diego Sabanés

## Referències

* ↑ «Mentiras piadosas (pel·lícula de 2008)». Imdb.
# McCune-Reischauer

La romanització McCune-Reischauer és un dels dos sistemes més usats per la romanització de l'idioma coreà, al costat de la romanització revisada del coreà, la qual va substituir a la primera a partir de l'any 2000. La romanització revisada és el sistema oficial a Corea del Sud. Una variant del sistema de McCune-Reischauer es fa servir com a sistema oficial a Corea del Nord.
Aquest sistema va ser creat en l'any 1937 per George M. McCune i Edwin O. Reischauer. Amb unes poques excepcions, no intenta transliterar un text coreà, sinó representar la pronunciació fonètica. Un tercer sistema, la romanització Yale és un sistema que es fa servir en la transliteració, però només es fa servir en lingüística.

## Guia simplificada
### Vocals

| Hangul | ㅏ | ㅐ | ㅑ | ㅒ | ㅓ | ㅔ | ㅕ | ㅖ | ㅗ | ㅘ | ㅙ | ㅚ | ㅛ | ㅜ | ㅝ | ㅞ | ㅟ | ㅠ | ㅡ | ㅢ | ㅣ |
| Romanització | a | ae | ya | yae | ŏ | e* | yŏ | ye | o | wa | wae | oe | yo | u | wŏ | we | wi | yu | ŭ | ŭi | i |
    * e – escrit com ë després de ㅏ i ㅗ

### Consonants

| Hangul | Hangul | ㄱ | ㄲ | ㄴ | ㄷ | ㄸ | ㄹ | ㅁ | ㅂ | ㅃ | ㅅ | ㅆ | ㅇ | ㅈ | ㅉ | ㅊ | ㅋ | ㅌ | ㅍ | ㅎ |
| Romanització | Inicial | k | kk | n | t | tt | r | m | p | pp | s | ss | - | ch | tch | ch' | k' | t' | p' | h |
| Romanització | Final | k | k | n | t | - | l | m | p | - | t | t | ng | t | - | t | k | t | p | t |
   * Els dígrafs consonants (ㄳ, ㄵ, ㄶ, ㄺ, ㄻ, ㄼ, ㄽ, ㄾ, ㄿ, ㅀ, ㅄ) només existeixen en finals.
| | | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba | Consonanat inicial de la següent síl·laba |
| | | ㅇ (†) | ㄱ K | ㄴ N | ㄷ T | ㄹ (R) | ㅁ M | ㅂ P | ㅅ S | ㅈ CH/J | ㅊ CH' | ㅋ K' | ㅌ T' | ㅍ P' | ㅎ H |
| Final consonant | ㅇ NG | NG | NGG | NGN | NGD | NGN | NGM | NGB | NGS | NGJ | NGCH' | NGK' | NGT' | NGP' | NGH |
| Final consonant | ㄱ K | G | KK | NGN | KT | NGN | NGM | KP | KS | KCH | KCH' | KK' | KT' | KP' | KH |
| Final consonant | ㄴ N | N | N'G | NN | ND | LL | NM | NB | NS | NJ | NCH' | NK' | NT' | NP' | NH |
| Final consonant | ㄹ L | R | LG | LL | LD | LL | LM | LB | LS | LCH | LCH' | LK' | LT' | LP' | RH |
| Final consonant | ㅁ M | M | MG | MN | MD | MN | MM | MB | MS | MJ | MCH' | MK' | MT' | MP' | MH |
| Final consonant | ㅂ P | B | PK | MN | PT | MN | MM | PP | PS | PCH | PCH' | PK' | PT' | PP' | PH |
† Una consonant inicial després d'una vocal per indicar absència de so.

### Exemples

* 부산 Pusan
* 못하다 motada (pronunciació: 모타다)
* 먹다 mŏkta (pronunciació: 먹따)
* 먹었다 mŏgŏtta (pronunciació: 머걷따)

## Enllaços externs

* Comparison table of different romanization systems from UN Working Group on Romanization Systems (PDF file)
* Online tool for McCune–Reischauer romanization (with BGN modifications)
# Marta Bosch Jiménez

Marta Bosch Jiménez (Barcelona, 5 de setembre de 1970) és una atleta catalana especialitzada en curses de mig fons. Es va formar al Grup Esportiu Parellada i al Club Atletisme Sant Boi. També ha competit amb el València CA. El 1995 es convertí en campiona de Catalunya i d'Espanya de 800 metres llisos en categoria júnior i promesa. També ha estat tres vegades campiona d'Espanya de camp a través júnior per equips, formant part de la selecció catalana, i una vegada campiona de Catalunya de cros júnior. En categoria sènior, ha aconseguit cinc vegades el títol de campiona de Catalunya de 800 metres llisos a l'aire lliure els anys 1988, 1993 i 1996, i un vegada en pista coberta el 1994. Els anys 1990 i 1994 va guanyar el subcampionat d'Espanya de 800 metres llisos a l'aire lliure, i el 1995 aconseguí el tercer lloc en pista coberta.

## Millors marques

| Disciplina | Temps | Data | Lloc |
| 400 metres llisos | 0:56.18 | 11 de juny de 1997 | Can Dragó-Barcelona |
| 800 metres llisos | 2:07.32 | 26 de febrer de 1995 | València |
| 800 metres llisos | 2:06.36 | 12 de juliol de 1995 | Mataró |

## Referències

* 1 2 «Marta Bosch Jiménez». Enciclopèdia de l'esport català. Barcelona: Grup Enciclopèdia Catalana. [Consulta: 5 maig 2019].
* ↑ «Ranking - Millors Marques de l'Atletisme Català de tots els temps, 1915-2018 - Categoria Femenina». Federació Catalana d'Atletisme. Arxivat de l'original el 5 de maig 2019. [Consulta: 5 maig 2019].
# Meneng

Meneng és un districte de Nauru (república insular d'Oceania situada a la part meridional de l'oceà Pacífic).
Està ubicat al sud-est de l'illa, amb una superfície de 3,1 km² i una població de 1400 habitants.
En aquest districte hi ha la seu del govern i el principal hotel de l'illa.

## Vegeu també

* Divisions administratives de Nauru
# Menemerus semilimbatus

Menemerus semilimbatus és una espècie d'aranya araneomorfa de la família dels saltícids.

## Descripció

Menemerus semilimbatus fa entre 6,5 i 8,4 mil·límetres de llargada, essent el mascle una mica més petit que la femella. Aquestes aranyes saltadores força grans són aplanades dorsoventralment i estan recobertes de densos pèls curts i de color grisenc, amb palps blanquinosos peluts i una banda blanca als marges laterals de la closca, mostrant també una petita marca blanca i triangular al centre. Els ulls són grans i cap endavant. Les potes són de color marró clar amb anells i taques més fosques, mentre que l'abdomen és groguenc o grisenc, amb un patró característic de diverses marques brillants en forma de V. Les femelles presenten una dentada a la vora posterior de l'epigí i dues depressions ovalades a la meitat anterior.

## Distribució

Menemerus semilimbatus és una espècie mediterrània àmpliament distribuïda per Europa, Àsia meridional i a Àfrica. Al continent americà és present a l'Argentina, Xile, Equador i EUA.

## Hàbitat

Aquestes aranyes són sinantròpiques puix que viuen en jardins i a l'interior i en l'exterior de cases. Sovint es troba a les parets d'edificis on aguaita les seves preses.

## Referències

* ↑ «BioLib: Biological library». [Consulta: 12 juliol 2020].
* ↑ «Menemerus semilimbatus». [Consulta: 12 juliol 2020].
* 1 2 3 Andrés Taucare-Rios and G. B. Edwards First records of the jumping spider Menemerus semilimbatus (Araneae:Salticidae) in Chile
* ↑ «Fauna Europaea». [Consulta: 12 juliol 2020].
* ↑ E.F. GUSEINOV Natural prey of the jumping spider Menemerus semilimbatus (Hahn, 1827) (Araneae: Salticidae), with notes on its unusual predatory behaviour Arxivat 2015-06-22 a Wayback Machine.
# Mas Mercader (la Pobla de Montornès)

El Mas Mercader és una obra de la Pobla de Montornès (Tarragonès) protegida com a Bé Cultural d'Interès Local.

## Descripció

La part de la masia a protegir per aquest pla especial és la capella ubicada a l'entorn immediat del mas, la sagristia de la qual està ubicada al terme de la Pobla de Montornès.
La resta del mas es troba al terme de Creixell.
Aquest immoble es troba en desús en aquest moment.

## Referències

* 1 2 3 «Mas Mercader». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 23 agost 2021].
# Mas Mercader

Mas Mercader és una masia del municipi de La Pobla de Montornès (Tarragonès) inclosa en l'Inventari del Patrimoni Arquitectònic de Catalunya.

## Descripció

El mas Mercader s'aixeca a l'oest del terme. Aquesta masia ha sofert diferents ampliacions, les restes més antigues que es conserven són d'època medieval. A la zona nord predomina l'estil renaixement, molt influït pel gust popular. Una biga de la planta baixa és un antic cargol d'una gran premsa d'oli, actualment desapareguda. La zona sud és molt moderna, d'estil romàntic del segle xix. Dins la masia es conserven pintures ornamentals al fresc.
La capella de Santa Teresa se situa dins el terme de la Pobla de Montornès. Cal destacar el paviment ceràmic del presbiteri d'estil valencià de cap a 1700. A la part exterior hi ha una pedra amb inscripció de 1727. Això també succeeix a la masia on en una porta es pot llegir la data de 1722.

## Referències

* 1 2 «Mas Mercader». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 2 abril 2013].

## Enllaços externs

* «Mas Mercader». Mapa de recursos culturals. Diputació de Tarragona.
# Michel Boerebach

Michel Boerebach (Amsterdam, 27 de setembre de 1963) és un exfutbolista neerlandès. Ocupava la posició de migcampista.

## Trajectòria

Tret d'una temporada al Real Burgos, de la primera divisió espanyola, el migcampista va desenvolupar la seua carrera als Països Baixos. Va començar a destacar al Go Ahead Eagles, equip en el qual va romandre entre 1982 i 1987, sent titular. Fitxa després per la Roda JC, amb qui aconsegueix marcar 13 gols a la 88/89, que li val incorporar-se al PSV Eindhoven.
A l'equip d'Eindhoven, però, no hi té massa fortuna i l'any següent retorna al Roda. La temporada 92/93 passa pel Burgos i la temporada 93/94 fitxa pel FC Twente. En aquest conjunt milita durant tres temporades, tot destacant la 94/95, en la qual marca 12 gols. Entre 1996 i 1998 hi juga de nou amb el Go Ahead Eagles.

## Enllaços externs

* Fitxa del jugador
# Menó de Farsàlia (general)

Menó de Farsàlia (en llatí Menon, en grec antic Μένων) fou un ciutadà de gran influència i reputació, nascut a Farsàlia, a Tessàlia que va prendre part a la guerra de Làmia i va dirigir la cavalleria tessàlia en la batalla contra els macedonis en la qual va morir Lleonat.
Plutarc diu que els seus serveis a la guerra van ser molt valuosos, només per darrere dels de Leòstenes d'Atenes. A la batalla de Cranó (322 aC) juntament amb Antífilos l'atenenc, va sortir derrotat per Antípater i Cràter, encara que la cavalleria tessàlia va mantenir a la batalla la seva superioritat. Es van sentir obligats a obrir una negociació amb els vencedors, cosa que va portar a la dissolució de la confederació grega.
Quan Antípater va haver de creuar a Àsia per lluitar contra Perdicas d'Orèstia, els etolis van renovar la guerra i Menó els va fer costat, i probablement sota la seva influència moltes ciutats tessàlies es van unir a la lluita. Una mica després Polipercó el va derrotar en una sagnant batalla en la qual va morir (321 aC).
La seva filla Ftia es va casar amb el rei Aecides de l'Epir i va ser la mare del rei Pirros, segons Diodor de Sicília i Plutarc.

## Referències

* ↑ 4.Menon a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 1044
# Menú turístic

El menú turístic és un tipus de menú ofert als turistes en certs països per tal de poder reproduir els estereotips d'una cultura culinària. Per regla general els menús turístics són una oferta barata i atractiva per a un turisme de baix poder adquisitiu. Aquests menús es troben en els països que són objecte de turisme. Es pot dir que es componen d'un menú de degustació amb els plats més populars de la localitat, generalment a un preu fix.

## Referències

* ↑ James Albert Michener, (1984),«Iberia: Spanish travels and reflections», Fawcett Crest Books by Ballantine Books, ISBN 0-449-20733-1

## Vegeu també

* Menú del dia
* Turisme gastronòmic
# Miguel López Baños y Monsalve

Miguel López Baños y Monsalve (Rueda, 30 de setembre de 1779 - Carmona, 7 d'agost de 1861) va ser un militar i polític espanyol.

## Biografia

El 1793 va ingressar com a cadet a l'Acadèmia d'Artilleria de Segòvia. Va participar activament en la guerra del francès. Fou fet presoner a Vélez Málaga el 1809, però escapà i fou ascendit a coronel el 1810 i a tinent coronel el 1811. Hi havia estat implicat en el fracassat pronunciament liberal de 1817 preparat pels militars Juan van Halen y Sarti i José María de Torrijos y Uriarte.
Va ser un dels protagonistes de la revolta de Cabezas de San Juan el gener de 1820, al costat de Rafael del Riego, Quiroga i Felipe Arco-Agüero, que reinstaurà la Constitució de Cadis.
Nomenat tinent general després de la revolta triomfant de 1820, fou nomenat Capità General de Navarra el 16 de gener de 1821, càrrec que va ocupar fins al 23 d'agost del mateix any, quan fou destinat al País Basc. Va ser ministre de la Guerra entre juliol de 1822 i abril de 1823, durant el Trienni liberal.
Represaliat en la Dècada ominosa, durant el regnat d'Isabel II va ser governador de Cadis (1835), Governador de Puerto Rico (1838-1841), senador per Valladolid entre 1843 i 1844 i senador vitalici des de 1846.

## Referències

* ↑ Miguel López Baños a mcnbiografias
* ↑ Miguel Lopez Baños y Monsalve a la Gran Enciclopedia de Navarra
* ↑ Fitxa històrica del Senat
# Moberly

Moberly és una població dels Estats Units a l'estat de Missouri. Segons el cens del United States Census Bureau tenia 14.227 habitants.

## Demografia

Segons el cens del 2000, Moberly tenia 11.945 habitants, 5.001 habitatges, i 3.090 famílies. La densitat de població era de 399,3 habitants per km².
Dels 5.001 habitatges en un 29,3% hi vivien nens de menys de 18 anys, en un 44,2% hi vivien parelles casades, en un 13,6% dones solteres, i en un 38,2% no eren unitats familiars. En el 33,2% dels habitatges hi vivien persones soles el 16,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,3 i el nombre mitjà de persones que vivien en cada família era de 2,89.
Per edats la població es repartia de la següent manera: un 24,8% tenia menys de 18 anys, un 11,1% entre 18 i 24, un 25,4% entre 25 i 44, un 20,1% de 45 a 60 i un 18,7% 65 anys o més.
L'edat mediana era de 36 anys. Per cada 100 dones de 18 o més anys hi havia 80,8 homes.
La renda mediana per habitatge era de 28.519 $ i la renda mediana per família de 37.488 $. Els homes tenien una renda mediana de 27.152 $ mentre que les dones 19.508 $. La renda per capita de la població era de 15.478 $. Entorn de l'11,1% de les famílies i el 15% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Moberly». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Moberly». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 8 agost 2010].
# Miriam Santamaria i Brichs

Miriam Santamaria i Brichs (Manresa, 15 de setembre de 1980) és una geògrafa i meteoròloga catalana.
Es va llicenciar en Geografia a la Universitat de Barcelona l'any 2003, el mateix any que començava a col·laborar a RAC 1, RAC 105 i City TV com a meteoròloga. L'any 2005 va establir-se a Madrid per a entrar a ser la redactora i presentadora de la informació meteorològica a Televisió Espanyola, i un any després, el 2006 i a l'edat de 25 anys, es convertiria en presentadora i cap de meteorologia a La Sexta, càrrec que ocuparia fins al 2011 i que la convertiria en la primera dona a l'estat espanyol en dirigir el departament de meteorologia d'una televisió.
El 2008 va ser coordinadora de la Setmana Europea de la Mobilitat a Madrid. També és membre del projecte The Climate Reality Project, fundat l'any 2006 pel polític ecologista i ex-vicepresident dels Estats Units Al Gore. El setembre del 2011 va ser guardonada amb l'Antena de Oro, premi que lliuren les associacions espanyoles de ràdio i televisió, a la millor comunicadora de l'any.
Des del 2011 participa com a geògrafa i meteoròloga a la redacció d'informatius i programes a Betevé.

## Referències

* ↑ «La meteoròloga de La Sexta Míriam Santamaria guanya el premi Antena de Oro». Diari Ara, 22-09-2011.
* ↑ «Miriam Santamaria: "Que un meteorólogo consiga una Antena de Oro es muy importante"». Europa Press, 29-09-2011.

## Enllaços externs

* Meteocook. La Meteocuina per Miriam Santamaria Arxivat 2018-04-12 a Wayback Machine.
* Perfil de Miriam Santamaria Arxivat 2018-01-09 a Wayback Machine. a Betevé
# Merla de ventre cremós

La merla de ventre cremós (Turdus leucomelas) és un ocell de la família dels túrdids (Turdidae).

## Hàbitat i distribució

Habita boscos i selva de les terres baixes del centre, nord i est de Colòmbia, sud de Veneçuela i Guaiana, cap al sud, a través de nord i est del Brasil fins al nord i l'est de Bolívia, nord del Perú, est de Paraguai i nord-est de l'Argentina.

## Referències

* ↑ «Merla de ventre cremós». Cercaterm. TERMCAT, Centre de Terminologia. Rev. 20/01/2022(català)
# Metamorf

Metamorf (nom real Rex Mason, també dit L'Home Element) és un superheroi fictici que apareix en les historietes estatunidenques publicades per l'editorial DC Comics. Va ser creat en 1964 per l'escriptor Bob Haney i la dibuixant Ramona Fradon amb base en una idea de l'editor George Kashdan. El personatge ha estat moderadament popular des de la seva introducció en 1965.
Originalment Metamorf era una paròdia dels personatges fantàstics que poblaven les historietes en la dècada de 1960. Va ser un dels membres fundadors del grup Outsiders, a més d'haver participat en diverses encarnacions de la Lliga de la Justícia.
Metamorf pot transmutar el seu cos en qualsevol d'una àmplia varietat de compostos elementals i formar-lo a la seva voluntat. També pot modelar parts i porcions del seu cos en lloc del tot. Pot formar formes tan complexes com un tanc i una bicicleta i formes tan simples com un núvol o un ressort.

## Referències

* ↑ Dueben, Alex. «Ramona Fradon Reflects on Metamorpho, "Brenda Starr," Creates A "Fairy Tale"». Comic Book Resources, 24-09-2013. Arxivat de l'original el 9 de nayo de 2017.
* ↑ ; Irvine; Korte; Manning; Cowsill; Wiacek The DC Comics Encyclopedia: The Definitive Guide to the Characters of the DC Universe. DK Publishing, 2016, p. 201. ISBN 978-1-4654-5357-0.
* ↑ Jones, Gerard; Will Jacobs. The Comic Book Heroes. Rocklin, California: Prima Lifestyles, 23 de octubre de 1996, p. 76 y 77. ISBN 978-0-7615-0393-4.
# Montserrat Ballarín Espuña

Montserrat Ballarín Espuña (Osca, 4 de juny de 1968) és una professora universitària i política espanyola.

## Biografia

Va néixer a Osca el 4 de juny de 1968 i va cursar els seus estudis a Graus. El 1986 es va traslladar a Barcelona i va fer una llicenciatura i un doctorat en Dret per la Universitat de Barcelona. El 2000 va ser nomenada professora interina del Departament de Dret de la Universitat Pompeu Fabra (UPF), també de Barcelona, i el 2002 va fer les oposicions per ser professora titular de la universitat. A les eleccions municipals de 2003 va ser triada regidora de l'Ajuntament de Barcelona pel Partit dels Socialistes de Catalunya i va repetir en les de 2007. Durant el seu mandat, sent alcaldes Joan Clos i Jordi Hereu, va ser Regidora del Districte de Les Corts, responsable d'Hisenda i posteriorment d'Educació. El 2011 no va revalidar el seu càrrec i va tornar a la docència, com a professora de Dret Financer i Tributari a la UPF. En les eleccions municipals de 2015 va ser quarta a les llistes del PSC per a la ciutat de Barcelona i va resultar triada regidora. Entre el 2016 i 2017 va ser Regidora del Districte de l'Eixample i de Comerç i Mercats.
A les eleccions municipals de 2019 va tornar a repetir com a número quatre a les llistes del PSC i gràcies a l'acord de govern entre Barcelona en Comú i socialistes, va ser nomenada regidora de Comerç, Mercats, Règim Intern i Hisenda. També des de l'any 2019 és la Vicepresidenta de Desenvolupament Social i Econòmic de l'Àrea Metropolitana de Barcelona.

## Referències

* ↑ «Biografía en la web de la UPF». Arxivat de l'original el 2016-03-04. [Consulta: 10 febrer 2018].
* ↑ «Collboni recupera a Ballarín, la concejal de Hacienda con Hereu». Arxivat de l'original el 2016-03-04. [Consulta: 10 febrer 2018].